b"\n_START_ARTICLE_\nAlain Vigneault\n_START_SECTION_\nPelaajaura\n_START_PARAGRAPH_\nVigneault'n peliura NHL:n St. Louis Bluesissa kesti kaksi kautta ja 42 ottelua vuosina 1981\xe2\x80\x931983. Ammattilaisurallaan puolustaja pelasi my\xc3\xb6s alemman tason CHL- ja AHL-farmisarjoissa. Viimeiset ammattilaispelins\xc3\xa4 Vigneault pelasi kev\xc3\xa4\xc3\xa4ll\xc3\xa4 1984.\n_START_SECTION_\nValmennusura\n_START_PARAGRAPH_\nKahden kauden tauon j\xc3\xa4lkeen alkoi Vigneault'n valmennusura QMJHL-seura Trois-Rivi\xc3\xa8res Draveursissa, jossa Vigneault oli itsekin pelannut puolitoista kautta juniorina. Seuraavat viisi kautta Vigneault valmensi saman sarjan Hull Olympiquesia, jossa h\xc3\xa4n oli aloittanut junioriuransa. Ensimm\xc3\xa4inen kausi Olympiquesin valmentajana toikin heti QMJHL-mestaruuden ja valinnan sarjan parhaaksi valmentajaksi._NEWLINE_NHL sai kaudella 1992\xe2\x80\x931993 laajennusjoukkueen Ottawa Senatorsista ja Vigneault sai mahdollisuuden toimia Rick Bownessin apuvalmentajana. Laajennusjoukkueen ensimm\xc3\xa4iset kaudet olivat vaikeita ja koko valmennustiimi saikin potkut kesken kauden 1995\xe2\x80\x931996. Vigneault palasi QMJHL-sarjaan ja valmensi Beauport Harfangsin viel\xc3\xa4 samalla kaudella aina loppuotteluihin asti. Valmennuspesti jatkui my\xc3\xb6s seuraavan kauden.\n_START_SECTION_\nMontreal Canadiens\n_START_PARAGRAPH_\nKaudella 1997\xe2\x80\x931998 Vigneault sai vihdoin NHL-joukkueen p\xc3\xa4\xc3\xa4valmentajapestin. Quebeciss\xc3\xa4 syntynyt ja kasvanut kanadalainen valittiin kotiprovinssinsa Montreal Canadiensin valmentajaksi. Ensimm\xc3\xa4isell\xc3\xa4 kaudella joukkue eteni aina pudotuspelien toiselle kierrokselle, mutta kahdella seuraavalla kaudella pelit p\xc3\xa4\xc3\xa4ttyiv\xc3\xa4t jo runkosarjaan. Nelj\xc3\xa4s kausi alkoi my\xc3\xb6s alavireisesti ja Vigneault vapautettiin teht\xc3\xa4vist\xc3\xa4\xc3\xa4n jo syyskaudella.\n_START_SECTION_\nPaluu juniorikiekon pariin\n_START_PARAGRAPH_\nCanadiensin antamien potkujen j\xc3\xa4lkeen Vigneault piti kahden ja puolen vuoden tauon valmentamisesta. Paluu valmentamisen pariin tapahtui syksyll\xc3\xa4 2003, kun Vigneault palasi valmentamaan QMJHL-sarjaan. Vigneault valmensi kaksi kautta Prince Edward Island Rocket -joukkuetta. Syksyll\xc3\xa4 2005 Vigneault'lle tarjouttui mahdollisuus palata valmentamaan aikuisten ammattilaisjoukkuetta. NHL-seura Vancouver Canucksin farmiseura Manitoba Moose pelasi Winnipegiss\xc3\xa4 AHL-sarjaa. Joukkue eteni kauden aikana pudotuspelien toiselle kierrokselle.\n_START_SECTION_\nVancouver Canucks\n_START_PARAGRAPH_\nVancouver Canucks ei p\xc3\xa4\xc3\xa4ssyt pudotuspeleihin kaudella 2005\xe2\x80\x932006 ja seura p\xc3\xa4\xc3\xa4tti olla jatkamatta yhteisty\xc3\xb6t\xc3\xa4 seitsem\xc3\xa4n ja puoli kautta joukkuetta valmentaneen Marc Crawfordin kanssa. Seura valitsi uudeksi p\xc3\xa4\xc3\xa4valmentajakseen edellisell\xc3\xa4 kaudella farmijoukkuetta valmentaneen Vigneault'n. Valmennustiimiin liittyi tuttu Rick Bowness, jonka apurina Vigneault oli aloittanut valmentamisen NHL:ss\xc3\xa4 yli vuosikymmen aiemmin. _NEWLINE_Seitsem\xc3\xa4n kautta kest\xc3\xa4nyt pesti Canucksin valmentajana osoittautui menestyksekk\xc3\xa4\xc3\xa4ksi. Joukkue j\xc3\xa4i vain kerran pudotuspelien ulkopuolelle ja ylsi kahdesti NHL:n runkosarjan voittoon vuosina 2011 ja 2012. Suurin palkinto j\xc3\xa4i kuitenkin vain yhden voiton p\xc3\xa4\xc3\xa4h\xc3\xa4n, kun Boston Bruins voitti Stanley Cupin seitsem\xc3\xa4n ottelun finaalisarjassa kev\xc3\xa4\xc3\xa4ll\xc3\xa4 2011. Kaksi seuraavaa kautta p\xc3\xa4\xc3\xa4ttyiv\xc3\xa4t pettymyksiin jo pudotuspelien ensimm\xc3\xa4isell\xc3\xa4 kierroksella ja samalla p\xc3\xa4\xc3\xa4ttyi Vigneault'n aikakausi Vancouverissa. Kev\xc3\xa4\xc3\xa4seen 2013 menness\xc3\xa4 Vigneault voitti 313 runkosarjaottelua Canucksin valmentajana, mik\xc3\xa4 on seuran enn\xc3\xa4tys.\n_START_SECTION_\nNew York Rangers\n_START_PARAGRAPH_\nKausi 2012\xe2\x80\x932013 oli p\xc3\xa4\xc3\xa4ttynyt pettymykseen my\xc3\xb6s New Yorkissa ja Rangers erotti nelj\xc3\xa4 ja puoli vuotta joukkuetta valmentaneen John Tortorellan. Vigneault jatkoi valmentajauraansa New Yorkissa ja Tortorella puolestaan siirtyi Vancouveriin. Ensimm\xc3\xa4inen kausi Rangersin valmentajana osoittautui menestykseksi. Joukkue voitti it\xc3\xa4isen konferenssin ja eteni Stanley Cup -finaaleihin asti. Jo kaksi vuotta aiemmin mestaruuden voittanut Los Angeles Kings osoittautui kuitenkin tiukassa ottelusarjassa liian vahvaksi, eik\xc3\xa4 Vigneault p\xc3\xa4\xc3\xa4ssyt viel\xc3\xa4k\xc3\xa4\xc3\xa4n juhlimaan Stanley Cup -voittoa. Toinen kausi Rangersin valmentajana toi Vigneault'lle kolmannen Presidents\xe2\x80\x99 Trophyn, kun newyorkilaiset juhlivat runkosarjan voittoa. Helmikuussa 2015 Vigneault rikkoi my\xc3\xb6s 500 voiton rajan 21. NHL-valmentajana."